Diens vir voormalige speaker van Riversdal | Netwerk24
Deur Jackie Kruger 08 Januarie 2020 16:52
’n Diens word op 18 Januarie vir Willem Botha (63), ’n bekende in bewarings- en politieke kringe en oom van die sanger Willem Botha, in Riversdal gehou.
Botha is Maandag ná ’n hartoperasie in ’n hospitaal in Mosselbaai dood. Sy broer is Theuns Botha, ’n bekende sakeman en voormalige Wes-Kaapse LUR vir gesondheid.
Botha was ’n bekende prokureur en raadsvoorsitter van die Gourits-groepsbiosfeerreservaat.
Willem Botha Foto: Facebook/Grant Riddles
Grant Riddles, Hessequa se burgemeester, het onder meer in ’n huldeblyk op sy Facebookblad gesê dit is met skok dat hy van Botha, ’n bekende in Hessequa se gemeenskap en oudspeaker van die Hessequa-munisipaliteit, se dood verneem het.
Riddles het sy meegevoel met Botha se familie betuig en hulle sterkte toegewens.
“Ek sal hom altyd as ’n goeie vriend onthou, rus in vrede,” lui die inskrywing voorts.
Nog mense het op Facebook geskryf dat Botha se dood ’n groot verlies is en dat die hele Hessequa-distrik hom na aan die hart gelê het. Hy is beskryf as ’n saggeaarde en geliefde mens met ’n oop hart vir almal, ’n goeie mentor en hardwerkend.
Botha word deur onder andere sy vrou, Petro, en sy ma, Zirkëa, oorleef.
Die diens vind op 18 Januarie om 11:00 in die NG Moedergemeente in Kerkstraat, Riversdal, plaas.
Meer oor: Willem Botha | Riversdal | Speaker